Aussie-kolwer Phil Hughes oorledePhillip Hughes in 2013 tydens ‘n eendagwedstryd tussen Indië en Australië Foto: indian-cricket-team-updates.blogspot.com Die Australiese krieketster wat geveg het om sy plek in die Aussies se toetsspan te herwin, Phil Hughes, is in ’n hospitaal in Sydney oorlede. Krieket Australië het op Twitter aangekondig dat die masjiene wat Hughes aan die lewe gehou het, afgeskakel is. “Ons is bitter hartseer om aan te kondig dat Phillip Hughes in die ouderdom van 25 oorlede is.” Hughes was sedert Dinsdag in ‘n geïnduseerde koma nadat hy tydens die wedstryd tussen Nieu-Suid-Wallis en Suid-Australië teen die kop geboul is, en per helikopter hospitaal toe geneem is. Vroeër is berig die bouler wat Hughes neergevel het, Sean Abbot, was ’n goeie vriend van Hughes en voel bitterlik sleg oor die voorval. Ander spelers herinner hom daaraan dat hy bloot sy werk as snelbouler gedoen het. Die voorval is as ŉ fratsongeluk beskryf. Beeldmateriaal toon dat Hughes sy kop gedraai het net voor hy getref is, en dat die bal hom toe net agter die oor teen die skedelbasis getref het. Dit is ŉ besonder kwesbare area.